સન ૧૯૮૮માં UNEP અને WMO દ્વારા સંયુક્તપણે એક અહેવાલ બનાવવામાં આવ્યો, જેમાં ક્લોરોફ્લુરોકાર્બન (CFC) ના વપરાશને, ઓઝોન સ્તરમાં પડેલ ઉણપ સાથે લેવાદેવા છે તેવું પ્રતિપાદિત થતું હોય તેમ દર્શાવવામાં આવ્યું હતું. આ વ્યંગ્યચિત્રકારે એક કોર્ટનું દૃશ્ય ઉભું કર્યું છે, જેમાં ‘જ્યુરી’ના સભ્યોની સામે વકીલ અત્યંત ગુસ્સામાં દલીલ કરે છે અને સાક્ષીના પીંજરામાં કથિત આરોપી તરીકે ક્લોરોફ્લુરોકાર્બનનો જેમાં વપરાશ થાય છે તેવું ‘ડીઓડરન્ટ સ્પ્રે’ ઉભું છે. વકીલસાહેબ ઘાંટો પાડીને આરોપીને પૂછે છે “બોલ, તેં ઓઝોન સ્તરમાં ઘટાડો કર્યો છે કે નથી કર્યો?” ચિત્ર પરથી સમજી શકાય છે કે આરોપીને કશી જ પરવા નથી અને નિરુત્તર છે, જયારે ટ્રીબ્યુનલમાં જ્યુરીના સભ્યો, જેમાં પ્રાણી અને વનસ્પતિનો પણ સમાવેશ કર્યો છે, ફક્ત મોઢું વકાસીને જોયા કરે છે. આ કાર્ટૂનના સર્જકનો ખ્યાલ આવતો નથી, પણ રસ ધરાવનારા મિત્રોને આ લિંક જોવા આગ્રહ છે કારણ કે ત્યાં એક રસપ્રદ વાતની પણ વાચકને જાણ થશે.